Pasiūlymas TARYBOS REGLAMENTAS kuriuo 2012–2020 m. leidžiama naudoti tam tikrų į Kanarų salas importuojamų žuvininkystės produktų autonomines Sąjungos tarifines kvotas ir numatomas jų administravimas /* COM/2013/0552 final - 2013/0266 (CNS) */





AIŠKINAMASIS MEMORANDUMAS pasiūlymo aplinkybės Pasiūlymo pagrindas ir tikslai 2008 m. liepos 8 d. Tarybos reglamento (EB) Nr. 645/2008, kuriuo leidžiama naudoti tam tikrų žuvininkystės produktų importo į Kanarų salas autonomines Bendrijos tarifines kvotas ir numatomas jų administravimas, 2 straipsnis. Ispanijos Karalystės Vyriausybė pateikė prašymą pratęsti pagal minėtą reglamentą taikomų priemonių galiojimą. Dėl išskirtinės geografinės Kanarų salų padėties vietos vartotojams būtiniausių žuvininkystės produktų tiekimo šaltinių atžvilgiu šis sektorius patiria išlaidų, kurios jam yra didelė finansinė našta. Šios natūralios kliūties neigiamą poveikį galima panaikinti laikinai sustabdant muitų taikymą iš trečiųjų šalių importuojamiems atitinkamiems produktams. Siūlomas importo muitų sumažinimas drauge su kitomis atokiausiems regionams taikomomis specialiomis priemonėmis padės Kanarų saloms įveikti iškilusius struktūrinius sunkumus. Bendrosios aplinkybės Kanarų salos yra vienas iš Europos Sąjungos atokiausių regionų, kuriam, remiantis Sutarties dėl Europos Sąjungos veikimo 349 straipsniu, gali būti numatytos specialios priemonės ekonominiams sunkumams, kylantiems šiuose regionuose dėl jų geografinės padėties, įveikti. Nuo 1991 m. Europos Sąjunga iš dalies ar visiškai sustabdė Bendrojo muitų tarifo muitų taikymą tam tikriems į Kanarų salas importuojamiems žuvininkystės produktams. Siekiant sustabdyti muitų taikymą į Kanarų salas importuojamiems žuvininkystės produktams, praeityje jau priimti šie reglamentai: a) 1991 m. birželio 26 d. Tarybos reglamentas (EEB) Nr. 1911/91 dėl Bendrijos teisės nuostatų taikymo Kanarų saloms, b) 1992 m. gruodžio 14 d. Tarybos reglamentas (EEB) Nr. 3621/92, laikinai sustabdantis autonominių Bendrojo muitų tarifo muitų taikymą kai kurių žuvininkystės produktų importui į Kanarų salas, c) 2002 m. kovo 25 d. Tarybos reglamentas (EB) Nr. 704/2002, laikinai sustabdantis autonominių Bendrojo muitų tarifo muitų taikymą kai kurių pramonės gaminių importui ir atidarantis kai kurių žuvininkystės produktų importo į Kanarų salas autonomines Bendrijos tarifines kvotas bei numatantis jų administravimą, ir d) 2008 m. liepos 8 d. Tarybos reglamentas (EB) Nr. 645/2008, kuriuo leidžiama naudoti tam tikrų žuvininkystės produktų importo į Kanarų salas autonomines Bendrijos tarifines kvotas ir numatomas jų administravimas. Galiojančios nuostatos dėl autonominių tarifų sumažinimo 2008 m. liepos 8 d. Tarybos reglamentas (EB) Nr. 645/2008, kuriuo leidžiama naudoti tam tikrų žuvininkystės produktų importo į Kanarų salas autonomines Bendrijos tarifines kvotas ir numatomas jų administravimas, baigia galioti 2013 m. gruodžio 31 d. Panašūs tarifų sumažinimai (taikymo sustabdymai) taikomi tam tikriems į Kanarų salas importuojamiems pramonės produktams. Jie įgyvendinami 2011 m. gruodžio 19 d. Tarybos reglamentu (ES) Nr. 1386/2011, kuriuo laikinai sustabdomas autonominių Bendrojo muitų tarifo muitų taikymas tam tikriems į Kanarų salas importuojamiems pramonės produktams. 2013 m. kovo 13 d. Europos Parlamento ir Tarybos reglamentu (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (vadinamuoju POSEI reglamentu), nustatomos ypatingos tiekimo priemonės, kuriomis siekiama sumažinti papildomas išlaidas, patiriamas tiekiant būtiniausius produktus, skirtus žmonėms vartoti, perdirbti arba naudoti žemės ūkyje. Viena iš šių tiekimo priemonių – muitų netaikymas tam tikriems iš trečiųjų šalių importuojamiems žemės ūkio produktams. Šis reglamentas taikomas visiems Sutarties dėl Europos Sąjungos veikimo 349 straipsnyje paminėtiems regionams, įskaitant Kanarų salas. Derėjimas su kitomis Sąjungos politikos sritimis ir tikslais Siūlomos neapmokestinamos tarifinės kvotos, kuriomis remiama Kanarų salų žuvininkystės pramonė, turi būti laikomos papildančiomis kitas priemones, ypač papildomų išlaidų, patirtų prekiaujant tam tikrais žuvininkystės produktais iš atokiausių regionų, kompensavimo schemą (2007 m. gegužės 21 d. Tarybos reglamentas (EB) Nr. 791/2007). Šis pasiūlymas dera ir su Sąjungos politika, ypač bendra žuvininkystės politika. Konsultacijos su suinteresuotosiomis šalimis ir poveikio vertinimas Konsultacijos su suinteresuotosiomis šalimis Tarybos reglamento (EB) Nr. 645/2008 2 straipsnyje nustatyta, kad Ispanijos institucijos turėjo pateikti dvi įgyvendinimo ataskaitas (2010 m. ir 2012 m. gegužės mėnesiais), o Komisija jas gavusi turėjo išnagrinėti priemonių poveikį. Ispanijos institucijos įvykdė minėtus ataskaitų teikimo įpareigojimus ir pateikė dvi ataskaitas: vieną 2010 m. liepos mėn., kitą 2012 m. birželio mėn. Komisija paprašė papildomos informacijos, kuri būtina nagrinėjant priemonių poveikį, kaip reikalaujama reglamente. Ispanijos institucijos pateikė prašomą informaciją ir Komisija galėjo užbaigti priemonių nagrinėjimą. Tiriamųjų duomenų rinkimas ir naudojimas Atliekant vertinimą naudotasi ir Tarybos reglamentu (EB) Nr. 791/2007 įgyvendintos kompensavimo schemos įvertinimo ataskaita[1]. Šioje įvertinimo ataskaitoje pateikta aktuali informacija apie Kanarų salų rajonus, kurie svarbūs nagrinėjant tarifinių kvotų poveikį, – pvz., gyventojų skaičius, žuvininkystės sektoriaus struktūra, žuvų žvejyba, perdirbimas ir prekyba. Šioje ataskaitoje taip pat nagrinėta galima žuvininkystės produktų tarifinių kvotų ir kompensavimo schemos, taikomos Kanarų salose pagal Tarybos reglamentą (EB) Nr. 791/2007, sąveika. Naudotasi ir 2009 m. pateikta POSEI programų ir specialių mažosioms Egėjo jūros saloms skirtų priemonių įvertinimo ataskaita[2]. Šioje ataskaitoje be faktinės informacijos apie Kanarų salų ekonomiką pateikiama ir priemonių, pagal kurias tam tikri žemės ūkio produktai importuojami be muito ir vietos žemės ūkiui skiriama ES finansinė parama, sąveikos analizė. Poveikio vertinimas Dėl labai ribotos priemonių taikymo srities ir dėl to, kad pasiūlymas susijęs su priemonių, kurios jau taikytos praeityje, tolesniu galiojimu, poveikio vertinimas neturėtų jokios pridėtinės vertės. Ispanijos institucijų atlikta ataskaitų analizė buvo pakankamas pagrindas Komisijos pasiūlymui parengti. Teisiniai pasiūlymo aspektai Siūlomų veiksmų santrauka Dabartinių autonominių tarifinių kvotų galiojimą pratęsti dar vienam septynerių metų laikotarpiui, t. y. nuo 2014 iki 2020 m. Šiuo septynerių metų laikotarpiu priemonės bus derinamos su kitais Kanarų saloms skirtais Sąjungos veiksmais, visų pirma pasiūlytais pagal Komisijos pasiūlymą dėl Europos jūrų reikalų ir žuvininkystės fondo[3]. Teisinis pagrindas Sutarties dėl Europos Sąjungos veikimo 349 straipsnis. Subsidiarumo principas Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Siūlomomis tarifinėmis kvotomis būtų patenkinti Kanarų salų vidaus rinkos poreikiai užtikrinant, kad sumažintu muitu apmokestinamų į Sąjungą importuojamų produktų srautai ir toliau būtų nuspėjami ir aiškiai atpažįstami. Muitų taikymo sustabdymas galioja tik ribotam tam tikrų žuvininkystės produktų kiekiui ribotu laikotarpiu. Priemonių poveikis taip pat yra ribotas, nes produktai skirti tik Kanarų salų rinkai. Nacionalinėms ir regioninėms valstybių narių valdžios institucijoms bei Komisijos tarnyboms tenkanti administracinė našta, ypač susijusi su pateiktinomis priemonių įgyvendinimo ataskaitomis, yra labai nedidelė. Pasirinkta priemonė Siūloma priemonė – reglamentas. Sutartyje nenumatyta kitų minėtų priemonių įgyvendinimo būdų. Poveikis biudžetui Pasiūlymas turi poveikio Sąjungos biudžetui, nes, sustabdžius muitų taikymą, sumažės įplaukų iš Sąjungos nuosavų išteklių. Papildoma informacija Į pasiūlymą įtraukta nuostata dėl peržiūros. Į pasiūlymą įtraukta laikinojo galiojimo išlyga. 2013/0266 (CNS) Pasiūlymas TARYBOS REGLAMENTAS kuriuo 2012–2020 m. leidžiama naudoti tam tikrų į Kanarų salas importuojamų žuvininkystės produktų autonomines Sąjungos tarifines kvotas ir numatomas jų administravimas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 349 straipsnį, atsižvelgdama į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdama į Europos Parlamento nuomonę[4], atsižvelgdama į Europos ekonomikos ir socialinių reikalų komiteto nuomonę[5], atsižvelgdama į Regionų komiteto nuomonę[6], laikydamasi specialios teisėkūros procedūros, kadangi: (1) dėl išskirtinės geografinės Kanarų salų padėties vietos vartotojams būtiniausių žuvininkystės produktų tiekimo šaltinių atžvilgiu šis sektorius patiria papildomų išlaidų. Šią natūralią kliūtį, kaip pripažinta Sutarties 349 straipsnyje, kylančią dėl šių salų izoliuotumo, tolimumo ir atokios padėties, galima pašalinti, inter alia, laikinai sustabdant muitų taikymą atitinkamiems produktams, iš trečiųjų šalių importuojamiems pagal atitinkamo dydžio Sąjungos tarifines kvotas; (2) Tarybos reglamentu (EB) Nr. 645/2008[7] leista naudoti tam tikrų į Kanarų salas importuojamų žuvininkystės produktų autonomines Bendrijos tarifines kvotas bei numatytas jų administravimas 2007 m. sausio 1 d.–2013 m. gruodžio 31 d. laikotarpiu; (3) 2012 m. Ispanija paprašė pratęsti Sąjungos tarifinių kvotų taikymą pagal Sutarties 349 straipsnį tam tikriems į Kanarų salas importuojamiems žuvininkystės produktams; (4) Ispanijos institucijos 2010 m. liepos mėn. ir 2012 m. birželio mėn. pateikė Reglamento (EB) Nr. 645/2008 3 straipsnyje nurodytų priemonių įgyvendinimo ataskaitas. Remdamasi minėtomis ataskaitomis Komisija išnagrinėjo priemonių poveikį; (5) Ispanijos institucijų pateiktose ataskaitose buvo pateikta informacija apie tarifinių kvotų išnaudojimo rodiklį 2007–2011 m. Iš šios informacijos matyti, kad, vidutiniškai, minėtu laikotarpiu tarifinė kvota, kurios eilės Nr. 09.2997, buvo beveik visiškai išnaudota, o tarifinė kvota, kurios eilės Nr. 09.2651, išnaudota nebuvo; (6) kadangi tarifinė kvota, kurios eilės Nr. 09.2997, buvo beveik visiškai išnaudota, o kvota, kurios eilės Nr. 09.2651, galėjo būti nevisiškai išnaudota dėl trumpalaikių išorinių veiksnių, tikslinga, kad būtų nustatyti vienodo lygio kvotų kiekiai; (7) nepakankamas kvotos Nr. 09.2651 išnaudojimas galėjo priklausyti nuo smarkaus produktų, kuriems ši kvota taikoma, vietinės paklausos sumažėjimo dėl ekonomikos ir finansų krizių; (8) tarifinės kvotos, panašios į Reglamentu (EB) Nr. 645/2008 leistas naudoti tam tikrų žuvininkystės produktų tarifines kvotas, yra pagrįstos, nes jos atitiktų Kanarų salų vidaus rinkos poreikius kartu užtikrinant, kad sumažintu muitu apmokestinamų į Sąjungą importuojamų produktų srautai ir toliau būtų nuspėjami bei aiškiai atpažįstami; (9) todėl siekiant ekonominės veiklos vykdytojams suteikti galimybę ilgainiui pasiekti tokį veiklos lygį, kuris užtikrintų ekonominių ir socialinių sąlygų stabilumą salose, tikslinga papildomam laikotarpiui pratęsti tam tikrų Reglamento (EB) Nr. 645/2008 priede nurodytų prekių, kurioms taikoma Bendrojo muitų tarifo muitų norma, autonominės tarifinės kvotos galiojimą; (10) siekiant, kad nebūtų pakenkta vidaus rinkos vientisumui ir darnai, reikėtų imtis priemonių užtikrinti, kad žuvininkystės produktai, kuriems leista netaikyti muitų, būtų skirti tik Kanarų salų vidaus rinkai; (11) turėtų būti imtasi priemonių užtikrinti, kad Komisija būtų nuolat informuojama apie importuojamų atitinkamų produktų kiekį, kad prireikus ji galėtų imtis veiksmų užkirsti kelią spekuliacinei veikai arba prekybos srautų nukreipimui; (12) siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, kuriais jai leidžiama prekybos srautų nukreipimo atveju laikinai atšaukti muitų taikymo sustabdymą. Tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai[8]; (13) numatytomis priimti nuostatomis turėtų būti užtikrintas Reglamente (EB) Nr. 645/2008 nustatytų priemonių tęstinumas, PRIĖMĖ ŠĮ REGLAMENTĄ: 1 straipsnis 1. Bendrojo muitų tarifo muitų taikymas priede išvardytų į Kanarų salas importuojamų žuvininkystės produktų kiekiui, nurodytam tame priede, visiškai sustabdomas 2014 m. sausio 1 d.–2020 m. gruodžio 31 d. laikotarpiu. 2. 1 dalyje nurodytas muitų taikymo sustabdymas galioja tik Kanarų salų vidaus rinkai skirtiems produktams. Jis galioja tik žuvininkystės produktams, kurie yra iškrauti iš laivo arba orlaivio prieš pateikiant Kanarų salų muitinei išleidimo į laisvą apyvartą muitinės deklaraciją. 2 straipsnis 1 straipsnyje nurodytos tarifinės kvotos administruojamos pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas[9], 308a, 308b straipsnius ir 308c straipsnio 1 dalį. 3 straipsnis Iki 2019 m. birželio 30 d. Komisija išnagrinėja 1 straipsnyje numatytų priemonių poveikį ir, remdamasi savo išvadomis, pateikia atitinkamus pasiūlymus dėl laikotarpio po 2020 m. 4 straipsnis 1. Jei Komisija turi priežasčių manyti, kad šiuo reglamentu sustabdžius muitų taikymą buvo nukreipti konkrečių produktų prekybos srautai, ji gali priimti įgyvendinimo aktus, kuriais laikinai ne ilgiau kaip 12 mėnesių būtų atšauktas muitų taikymo sustabdymas. Tie įgyvendinimo aktai priimami laikantis 5 straipsnio 2 dalyje nurodytos nagrinėjimo procedūros. Produktų, kuriems taikomų muitų sustabdymas buvo laikinai atšauktas, importo muitai užtikrinami garantija, kurią pateikus tie produktai išleidžiami į laisvą apyvartą Kanarų salose. 2. Per 1 dalyje nurodytą 12 mėnesių laikotarpį Taryba, remdamasi Komisijos pasiūlymu ir pasikonsultavusi su Europos Parlamentu, turėtų priimti galutinį sprendimą dėl tolesnio muitų taikymo sustabdymo galiojimo arba sustabdymo atšaukimo. Jeigu muitų taikymo sustabdymas atšaukiamas, galutinai surenkamos garantijomis užtikrintos muitų sumos. 3. Jei per 12 mėnesių laikotarpį galutinis sprendimas pagal 2 dalį nepriimamas, garantija grąžinama. 5 straipsnis 1. Komisijai padeda Reglamento (EEB) Nr. 2913/92[10] pagal 247a straipsnio 1 dalį įsteigtas Muitinės kodekso komitetas. Tas komitetas – tai komitetas, kaip nustatyta Reglamente (ES) Nr. 182/2011. 2. Kai daroma nuoroda į šią dalį, taikomas Reglamento (ES) Nr. 182/2011 5 straipsnis. 6 straipsnis Komisija ir valstybių narių muitinės institucijos glaudžiai bendradarbiauja siekdamos užtikrinti tinkamą šio reglamento taikymo valdymą ir kontrolę. 7 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Jis taikomas 2014 m. sausio 1 d.–2020 m. gruodžio 31 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas PRIEDAS Kvotos eilės Nr. || KN kodas || Aprašymas || Kvotos kiekis (tonomis) || Kvotos muitas (%) 09.2997 || 0303 || Užšaldytos žuvys, išskyrus žuvų filė ir kitą žuvų mėsą, klasifikuojamą 0304 pozicijoje || 15 000 || 0 0304 || Žuvų filė ir kita žuvų mėsa (malta arba nemalta), šviežia, atšaldyta arba užšaldyta 09.2651 || 0306 || Vėžiagyviai su kiautais arba be kiautų, gyvi, švieži, atšaldyti, užšaldyti, vytinti, sūdyti arba užpilti sūrymu; rūkyti vėžiagyviai, su kiautais arba be kiautų, virti ar kepti arba nevirti ir nekepti prieš rūkymą arba rūkymo proceso metu; vėžiagyviai su kiautais, virti vandenyje arba garuose, atšaldyti arba neatšaldyti, užšaldyti arba neužšaldyti, vytinti arba nevytinti, sūdyti arba užpilti sūrymu arba nesūdyti ir neužpilti sūrymu; vėžiagyvių miltai, rupiniai ir granulės, tinkami vartoti žmonių maistui || 15 000 || 0 0307 || Moliuskai, su geldelėmis arba be geldelių, gyvi, švieži, atšaldyti, užšaldyti, vytinti, sūdyti ar užpildyti sūrymu; rūkyti moliuskai, su geldelėmis arba be geldelių, virti ar kepti arba nevirti ir nekepti prieš rūkymą arba rūkymo proceso metu; moliuskų miltai, rupiniai ir granulės, tinkami vartoti žmonių maistui 0308 || Vandens bestuburiai, išskyrus vėžiagyvius ir moliuskus, gyvi, švieži, atšaldyti, užšaldyti, vytinti, sūdyti ar sūryme; rūkyti vandens bestuburiai, išskyrus vėžiagyvius ir moliuskus, virti ar kepti arba nevirti ir nekepti prieš rūkymą arba rūkymo proceso metu; vandens bestuburių, išskyrus vėžiagyvius ir moliuskus, miltai, rupiniai ir granulės, tinkami vartoti žmonių maistui FINANSINĖ TEISĖS AKTO PASIŪLYMO PAŽYMA, SKIRTA PASIŪLYMAMS, KURIŲ POVEIKIS BIUDŽETUI YRA IŠIMTINAI SUSIJĘS SU ĮPLAUKOMIS 1. PASIŪLYMO PAVADINIMAS Tarybos reglamento, kuriuo leidžiama naudoti tam tikrų į Kanarų salas importuojamų žuvininkystės produktų autonomines Sąjungos tarifines kvotas ir numatomas jų administravimas, pasiūlymas. 2. BIUDŽETO EILUTĖS Skyrius ir straipsnis – 12 skyriaus 120 straipsnis. 2013 metams biudžete numatyta suma – 18 631 800 000 EUR 3. FINANSINIS POVEIKIS ¨ Pasiūlymas neturi jokio finansinio poveikio. X Pasiūlymas neturi finansinio poveikio išlaidoms, bet turi tokį finansinį poveikį įplaukoms: (mln. EUR dešimtųjų tikslumu) || || Biudžeto eilutė || Įplaukos || Laikotarpis, kurio pradžia metai/mėnuo/diena || [2014–2020 m.] 120 straipsnis || Poveikis nuosaviems ištekliams || 2014 01 01–2020 12 31 || -9,1 per metus 4. KOVOS SU SUKČIAVIMU PRIEMONĖS Į tarifinių kvotų administravimo nuostatas įtrauktos sukčiavimo ir pažeidimų prevencijos priemonės (Bendrijos muitinės kodekse ir jo įgyvendinimo nuostatose numatyto tikrinimo taikymas). 5. KITOS PASTABOS Numatomos šios priemonės sąnaudos Visų priemonės sąnaudų skaičiavimo metodika Remiantis naujausiais išsamiais statistiniais duomenimis (2012 m.) galima apskaičiuoti, kad dėl šio reglamento metinės įplaukos sumažės 12,1 mln. EUR (žr. toliau pateiktą lentelę). Ši suma apskritai buvo apskaičiuota remiantis didžiausio palankumo statuso (DPS) muitų normomis ir nurodo didžiausią įplaukų sumažėjimo lygį, nes Sąjunga taiko mažesnį importo iš tam tikrų šalių muitą. Todėl faktinis įplaukų sumažėjimas paprastai būna mažesnis, nes DPS muitų normos nėra taikomos nuolat. Eilės nr. || Kvotos dydis (tonomis) || Apskaičiuotoji kaina (EUR/t) || DPS muitas (%) || Kvotos muitas (%) || Per metus negauti muitai (€) 09.2997 || 15 000 t || 3076 || 11 (vidutinis muitas) || 0 || 5 076 052 09.2651 || 15 000 t || 4547 || 10,3 (vidutinis muitas) || 0 || 7 025 452 Iš viso || || || || || 12 101 503 Apskaičiuotas bendras įplaukų sumažėjimas, palyginti su padėtimi, kai tarifinės kvotos netaikomos, yra 12 101 503 EUR. Tradiciniais nuosavais ištekliais laikomų įplaukų sumažėjimas kompensuojamas valstybių narių įnašais, pagrįstais BNP. [1] Evaluation des mesures prévues dans les régions ultrapériphériques sous le reg (ce) N° 791/2007- Rapport final, 2012 m. liepos mėn. MARE generalinio direktorato užsakymas MARE/2010/11. Bus paskelbta netrukus. [2] Evaluation des mesures mises en oeuvre en faveur des régions ultrapériphériques (POSEI) et des petites îles de la mer Egée dans le cadre de la politique agricole commune, u˛sakymas Nr. 30-CE – 0233430/0094. Paskelbta http://ec.europa.eu/agriculture/eval/reports/posei/index_fr.htm. [3] Europos Parlamento ir Tarybos reglamento dėl Europos jūrų reikalų ir žuvininkystės fondo [kuriuo panaikinamas Tarybos reglamentas (EB) Nr. 1198/2006, Tarybos reglamentas (EB) Nr. 861/2006 ir Tarybos reglamentas Nr. XXX/2011 dėl integruotos jūrų politikos] pasiūlymas, COM(2011) 804 final, 2011 12 02. [4] OL C , , p. . [5] OL C , , p. . [6] OL C , , p. . [7] OL L 180, 2008 7 9, p. 1. [8] OL L 55, 2011 2 28, p. 13. [9] OL L 253, 1993 10 11, p. 1. [10] OL L 302, 1992 10 19, p. 1.